b'\n_START_ARTICLE_\nAnu\xc5\xa1ka Ferligoj\n_START_SECTION_\n\xc5\xbdivljenje in delo\n_START_PARAGRAPH_\nAnu\xc5\xa1ka Ferligoj je 1971 diplomirala na Fakulteti za naravoslovje in tehnologijo v Ljubljani smer matematika in fizika, leta 1979 je magistrirala in leta 1983 doktorirala na Ekonomski fakulteti v Ljubljani._NEWLINE_Anu\xc5\xa1ka Ferligoj je redna profesorica za statistiko na Univerzi v Ljubljani in od leta 1972 zaposlena na Fakulteti za dru\xc5\xbebene vede Univerze v Ljubljani. V obdobju 2003\xe2\x80\x932005 je bila dekanica Fakultete za dru\xc5\xbebene vede. Je predstojnica Centra za metodologijo in informatiko na In\xc5\xa1titutu za dru\xc5\xbebene vede in predsednica programskega sveta univerzitetnega podiplomskega \xc5\xa1tudija Statistika na Univerzi v Ljubljani. Predava statistiko, multivariatne metode, metodologijo_NEWLINE_dru\xc5\xbeboslovnega raziskovanja in analizo socialnih omre\xc5\xbeij na dodiplomski in podiplomski ravni na ve\xc4\x8d fakultetah na Univerzi v Ljubljani in na tujih univerzah. Ukvarja se z metodami multivariatne analize (\xc5\xa1e posebej metodami razvr\xc5\xa1\xc4\x8danja v skupine),  z analizo socialnih omre\xc5\xbeij (\xc5\xa1e posebej z blo\xc4\x8dnimi modeli), z ocenjevanjem zanesljivosti in veljavnosti merjenja in uporabo statisti\xc4\x8dnih metod v razli\xc4\x8dnih znanstvenih disciplinah. Je glavna urednica revije Metodolo\xc5\xa1ki zvezki in \xc4\x8dlanica ve\xc4\x8d uredni\xc5\xa1kih odborov mednarodnih znanstvenih revij (npr. Journal of Classification, Social Networks, Journal of Mathematical Sociology, Statistics_NEWLINE_in Transition, Methodology, Advances in Data Analysis and Classification). Objavlja v mednarodnih znanstvenih revijah (npr. Psychometrika, Journal of Mathematical Sociology, Journal of Classification, Social Networks, Quality and Quantity) in v slovenskih znanstvenih revijah. Njena najpomembnej\xc5\xa1a knji\xc5\xbena dela so: Razvr\xc5\xa1\xc4\x8danje v skupine (1989), Osnove statistike na prosojnicah (1995, 1997), Zanesljivost in veljavnost merjenja (1995) (s sod.), Statisti\xc4\x8dni terminolo\xc5\xa1ki slovar (1994, 2001) (s sod.), Generalized Blockmodeling (s sod., Cambridge University Press, 2005). Uredila je tudi dvojno \xc5\xa1tevilko znanstvene revije Quality and Quantity (1989) in ve\xc4\x8d zbornikov referatov, predstavljenih na mednarodnih znanstvenih_NEWLINE_konferencah s podro\xc4\x8dja statistike in metodologije.\n_START_SECTION_\nNagrade in priznanja\n_START_PARAGRAPH_\nAnu\xc5\xa1ka Ferligoj je prejela nagrado Sklada Borisa Kidri\xc4\x8da (1990), Fulbrightovo nagrado v obliki \xc5\xa1tipendije (1990/1991), podeljen ji je bil naslov ambasadorka Republike Slovenije v znanosti (1997), prejela je priznanje Statisti\xc4\x8dnega dru\xc5\xa1tva Slovenije (1997), priznanje Sklada Roka Petrovi\xc4\x8da za mentorstvo pri diplomskem delu (1998) in \xc5\xa1tudentsko priznanje najbolj\xc5\xa1ega profesorja na Fakulteti za dru\xc5\xbebene vede v letu 2007. Za monografijo Generalized Blockmodeling je prejela nagrado Harrison White Outstanding Book Award za leto 2007 Sekcije za matemati\xc4\x8dno sociologijo Ameri\xc5\xa1kega zdru\xc5\xbeenja za sociologijo.'